**ב. כבוד האדם: בין חברים**

**פתיחה**

לפניכם אירוע. מידי יום מתרחשים עשרות אירועים כמותו בבית הספר. בסיפור שלנו התלמידים בחרו לשמור על כבוד חברתם.

**פעם שמנה תמיד שמנה?**

טלי הייתה שמנמנה, או אולי יותר נכון שמנה. ספורט לא היה התחום שלה ובודאי לא משחק המחניים, מן משחק משונה שרק מורים מכירים משום שהיה פופולרי כאשר הם היו תלמידים. לכן ברור היה שילדי ח3 לא רצו שהיא תשתתף במשחק האליפות מול תלמידי בית ספר 'שושנים'. אבל לא הייתה ברירה: ללא טלי הייתה חסרה בת אחת בנבחרת משום שכל שאר הבנות הספורטאיות היו בנבחרת הכדורסל. היו הרבה קיטורים על כך מצד תלמידי הכתה והשכבה וטלי הרגישה נורא מיום ליום.

יום המשחק הגיע. הנבחרות עלו על המגרש, טלי שמטה את הכדור פעם אחר פעם ותלמידי ח' 3 הרגישו מושפלים אף שהובילו במשחק. אבל אז הם שמעו את אוהדי בית ספר 'שושנים' צועקים: "יאללה שמנה!" "יאללה, תפספסי עוד פעם ואנחנו ננצח!". הם ראו גם את הדמעות בעיניה של טלי והחליטו כאיש אחד: הם מוותרים על הניצחון ומפסיקים את המשחק. אף אחד מבית ספר אחר לא יעליב את טלי.

1. מדוע הסכימה טלי להשתתף במשחק?
2. מי העליב את טלי יותר: תלמידי כיתתה או תלמידי בית ספר שושנים?
3. האם התנהגות ילדי הכיתה במשחק השיבה לטלי את כבודה?

אל עצמי – יומן אישי (כתוב ושמור לעיניך בלבד)

* "יא תינוק!" "שמנה!" "חְנָנָה!" "לוּזֶר!" אלו רגשות מעלים בך כינויים אלו?
* האם אני פוגע ומעליב? מתי?
* מה אני מרוויח כשאני פוגע ומעליב? מה אני מפסיד? האם אני רוצה לשנות את התנהגותי?
* כשאני נפגע- מה אני עושה: האם אני מקבל ושותק, או ממהר להחזיר? משיב בציניות, או שומר, ונוקם בזמן הנכון?

חשוב רגע וכתב ביומנך גם את מחשבותיך וגם את רגשותיך.

**מסירות – לומדים מקורות**

לפניכם שתי משניות ממסכת אבות העוסקות ב"כבוד", וכן פירושים שונים שיבררו את הרבדים השונים של מושג הכבוד.

**בצלמו ובדמותו**

'הוא (רבי עקיבא) היה אומר: חביב אדם שנברא בצלם;

חיבה יתרה נודעת לו שנברא בצלם,

שנאמר "כִּי בְּצֶלֶם אֱ-לֹהִים עָשָׂה אֶת-הָאָדָם" (בראשית ט, ו)'.

משנה מסכת אבות פרק ג' משנה י"ז

1. מדוע "חביב אדם שנברא בצלם"?
2. על מי לדעתך, חביב האדם?
3. "...כִּי בְּצֶלֶם אֱ-לֹהִים עָשָׂה את-הָאָדָם" מפסוק זה הסיקו פילוסופים שכל בני האדם, עניים ועשירים, אצילים ופשוטי העם שווים בערכם.   
   הסבירו מסקנה זאת.
4. כולנו נבראנו בצלם א-לוהים, לְמָה זה מחייב אותנו?
5. האם כל אדם ראוי לדעתכם לכבוד: גם האויב, גם הפושע?   
   התייחסו בתשובתכם לציטוט מפרקי אבות.

**על חביבות ועל כבוד**

"רבי אליעזר אומר:   
יהי כבוד חברך חביב עליך כשלך,   
ואל תהי נוח לכעוס".

**משנה מסכת אבות פרק ב' משנה י'**

1. מדוע כבוד חברך צריך להיות חביב עליך כשלך?
2. איך קשור החלק השני בדבריו של רבי אלעזר "ואל תהי נוח לכעוס" לחלקו הראשון?

כדי להעמיק בהבנת דברי התנאים, חכמי המשנה, נעיין בפירושים שונים למשניות אלו:

"... יהיה כבוד חברך חביב עליך כשלך,   
שכל כך תהיה קנויה בך מדת אהבת חברך שכשתראה שאחרים יכבדוהו,

תשמח באותו כבוד כאלו עשהו לך לעצמך שיהיה לך התפעלות והנאה מזה כמו שלך. **"**

**(מתוך ספר "וזאת ליהודה" לרבי יהודה עייאש עמ' ס"ד – ס"ה)**

* מה מוסיף רבי יהודה עייאש על דברי המשנה בפרקי אבות?

"עוד יש לפרש...אימתי אתה מְצוּוֶה בכבודו שיהא חביב עליך?   
דווקא אם הוא עושה כשלך. שגם הוא, כבודך חביב עליו (חברך מכבד אותך),   
אבל אם אינו חושש לכבודך (אינו מכבד אותך)   
גם אתה תסתיר פניך ממנו (אל תשמור על כבודו). "

**(מתוך ספר "וזאת ליהודה" לרבי יהודה עייאש עמ' ס"ד – ס"ה)**

1. מתי עליך לכבד את חבריך על פי פרוש זה?
2. האם לדעתך מתאים הפרוש לכך ש" חביב אדם שנברא בצלם " או שיש סתירה בין שני המקורות?

"... שתעשה הכבוד כמו הממון וכמו שבדיני ממון אין לך רשות לוותר אלא בשלך

ולא בשל אחרים (אתה יכול לוותר על כספך אך לא על כספי אחרים),   
כך גם בעניין הכבוד:  
על כבוד עצמך אתה רשאי (לוותר), ואין אתה רשאי לוותר בכבודם של אחרים.**"**

**מעובד עפ"י רבי יהודה עייאש (מתוך ספר "וזאת ליהודה" לרבי יהודה עייאש עמ' ס"ד – ס"ה)**

* מדוע מותר לאדם לוותר על כבודו, אך אסור לו לוותר על כבוד חברו?
* תנו דוגמה לויתור על כבוד עצמי, ודוגמה לויתור על כבוד חבר.

**רבי יהודה עייאש** (אלג'יר - ירושלים, 1700 - 1760)

מגדולי רבני אלג'יר, נודע גם כפוסק חשוב וגם כדרשן מעולה. חיבר את "ספר המנהגים" שעל פיו נוהגים היהודים האלג'יראיים. שמו נודע לתהילה גם במרוקו, במצרים, בצרפת ובאיטליה. רוב ימיו שימש פוסק, דיין ודרשן באלג'יר. עלה בזקנתו לארץ ישראל ושימש בתור ראש ישיבת "כנסת ישראל" בירושלים עד יום מותו.

"או גם, צווה לאדם שאם תראה אדם נוגע בכבוד חברך ומחרפו ומגדפו   
יהי כבוד חברך חביב עליך כשלך ולא תשתוק רק תעמוד כנגדו (כנגד המחרף) ...  
וכמו שאם היה נוגע בכבודך היית עומד כנגדו."

**(מתוך מדרש שמואל לרבי שמואל די אוזידא עמ' 132)**

* מה אנחנו מצווים לעשות כאשר פוגעים בכבוד חברנו?
* האם תמיד אפשר לעמוד לצד חבר שנפגע?
* אילו מהפרושים מדבר אליכם ביותר. נמקו את תשובתכם.

**רבי שמואל די אוזידה** (1540 – 1609)

נולד בצפת, ונמנה עם תלמידי האר"י. לאחר פטירת האר"י היה מחוג המקובלים של רבי חיים ויטאל. התפרסם בפירושו "מדרש שמואל" למסכת אבות.

**משימה**

כתבו מדמיונכם אירוע שבו מתנהגים המשתתפים על פי אחד מהפירושים שלמדתם בפרק.

המחיזו את האירוע והציגו אותו בכיתה.

חבריכם יצטרכו לנחש מהו הפרוש שעל פיו כתבתם את האירוע.

עד כה, ראינו מדוע יש לשמור על כבודו של כל אדם. רובנו משתדלים בדרך כלל לא לפגוע באנשים סביבנו, וכאשר אנחנו פוגעים בכבוד הזולת בגלל כעס, קוצר רוח, עלבון או רגש רגעי של נקם, אנחנו, בדרך כלל, מצטערים על כך.

אך יש מקרים שבהם אנחנו פוגעים או נפגעים ללא כוונה, אלא כתוצאה מחוסר היכרות של מנהגי הזולת, או חוסר היכרות עם רגישויות של קבוצות חברתיות שונות.

על מקרה כזה נוכל ללמוד מהסיפור הבא.

**פרה אדומה**

כשאבא שלי עלה מלבנון הוא התחיל ללמד באוניברסיטה העברית בתור מרצה לשפה וספרות ערבית. אבא שלי ידע לדבר עברית די טובה, אבל לא תמיד הבינו את כוונתו כי העברית שבפיו הייתה מאוד "ישנה".

יום אחד, לאחר שהחזיר עבודות לתלמידיו, רצה לציין לטובה את אחת התלמידות ואמר לה בפני כל הכיתה: "את ממש פרה אדומה!". כל הכיתה צחקה והסטודנטית אכן האדימה מבושה. בעיני אבי זה היה שבח גדול. פרה אדומה הייתה נדירה מאוד, ובזמנים עברו היו משלמים עליה הרבה כסף. הסטודנטית לא הבינה על מה הוא מדבר וחשבה שהוא קורא לה 'פרה' – במובן שאנחנו מכירים- וזה ממש לא שבח... היא נעלבה מאוד ואבי היה צריך להתנצל בפניה מספר פעמים עד שהתפייסה עימו.

(סיפר: רפי ארזי)

1. מה הייתה כוונת המָרְצֶה בביטוי 'פרה אדומה'?
2. מדוע נעלבה הסטודנטית?
3. תנו דוגמאות מהחיים שבהם נעלבים מחוסר הבנה של מנהגים ומושגים.
4. מה נפוץ יותר: פגיעה מודעת בכבוד הזולת, או פגיעה ללא כוונה?